Tadej Pogačar
Tadej Pogačar er en slovensk cykelrytter, der kører for UAE Team Emirates. Han regnes for en af de bedste ryttere i verden. Pogačar har bl.a. vundet Tour de France to gange (2020 og 2021).
Tadej Pogačar blev professionel i 2017 og vandt allerede året efter Tour de l'Avenir, der regnes for "ungdommens Tour de France". I 2019 blev han den hidtil yngste vinder af det amerikanske etapeløb Tour of California, og samme år debuterede han i Vuelta a España, hvor han vandt tre etaper, ungdomskonkurrencen og endte på en samlet tredjeplads.
Sit helt store gennembrud fik Tadej Pogačar i 2020, hvor han debuterede i Tour de France. Efter bl.a. tre etapesejre og imponerende kørsel i bjergene vandt Pogačar som den første slovener løbet. Derudover vandt han både ungdomskonkurrencen og bjergkonkurrencen. Året efter gentog han bedriften. I 2021 vandt han desuden Liège-Bastogne-Liège og Lombardiet Rundt, ligesom han fik bronze i herrernes linjeløb i cykling ved De Olympiske Lege i Tokyo (udsat fra 2020 pga. coronapandemien).
Trods tre etapesejre var Tadej Pogačar ikke i stand til at forsvare sin Tour de France-titel i 2022, men måtte se sig slået af Jonas Vingegaard. Pogačar vandt dog endnu en gang ungdomskonkurrencen og endte på en samlet andenplads i løbet.
Pogačar forsatte sin sejrsstime i 2023 ved at vinde etapeløbet Paris-Nice foran franskmanden David Gaudu (f. 1996) og Jonas Vingegaard, cykelklassikeren Flandern Rundt foran hollænderen Mathieu van der Poel (f. 1995) og Mads Pedersen samt endagsløbene Amstel Gold Race og La Flèche Wallonne. Den 23. april 2023 måtte Pogačar dog udgå af årets udgave af Liège-Bastogne-Liège med et brækket håndled. Han vendte stærkt tilbage og blev kort inden Tour de France 2023 slovensk mester i både enkeltstart og linjeløb.
I Touren viste Pogačar et højt niveau, men måtte bøje sig for en imponerende stærkt kørende Jonas Vingegaard. Han blev dog nr. to samlet for andet år i træk og vandt ungdomskonkurrencen for fjerde år i træk, hvilket er rekord. Han satte også rekord ved at have kørt i den hvide ungdomstrøje i alt 75 gange, og på 72 etaper i træk. Ved VM 2023 i Glasgow opnåede Pogačar en tredjeplads ved at slå danske Mads Pedersen i spurten.